Egentlig ville de helst slippe.

For når teleselskaber i Danmark gemmer stakkevis af registre med datoer, klokkeslæt og gadenavne i op til et år om, hvor hver enkelt kunde har opholdt sig, er det ikke, fordi de har lyst. De skal.

Teleselskaberne har i ti år været pålagt en såkaldt logningspligt, der ved lov kræver, at de foretager en masseovervågning af kunderne, i tilfælde af at myndighederne vil vide, hvor du som potentiel gerningsmand har opholdt dig. Men nu siger de fra:

“Vi vil ønske, at vi ingen forpligtelser har overhovedet over for regeringen,” siger Jakob Willer, der er direktør i Teleindustrien.

“Der er ikke andet end omkostninger for os.”

Det har, ifølge Willer, i alt kostet teleselskaberne op mod 1 milliard kroner at være et instrument for skiftende regeringers og politiets ønske om at gøre borgernes telefoner til små sladrehanke i et årti med terrorangreb, bandekrig og organiseret kriminalitet.

I går beskrev jeg, at teleselskabet 3 gemmer oplysninger om samtlige af sine 1,1 millioner kunders lokation, når de sms’er, ringer og surfer på internettet. Det er på kant med loven, da der ingen hjemmel er for at gemme oplysninger ved internetbrug. Der er kun krav om at gemme oplysninger om sms, mms og opkald. Det er i den anledning, at telebranchen nu for alvor siger fra.